Basa baku (uga karan dhialèk baku utawa dhialèk kabakokaké) iku varian basa kang dianggo déning wong-wong sajeroning wacana umum. Utawa, basa baku iku varian basa kang ngalami pambakonan. Sarana lelakon iku, basa ditata saperlu digawé paramasastrané lan bausastrané lan ditulisaké tumrap pustaka-pustaka rujukan mangkono. Lumrahé, varian basa kang dibakokaké iku dhialèk enggon-enggonan kang dicaturaké ing laladan punjering padagangan lan pamaréntahan awit tumuwuh kabutuhan marang basa kanggo kaperlon kang ngungkuli kabutuhan basa enggon-enggonan. Basa baku kena plurisèntris (contoné basa Arab, Inggris, Jerman, Parsi, Serbo-Kroasia, Prancis, Portugis, lan Spanyol) utawa monosèntris (contoné basa Islan, Itali, Jepang, lan Ruslan).
Basa tulis baku kala-kala ditembungaké sarana tembung Jerman Schriftsprache.

Sipat 
Siji-sijiné sarat varian basa bisa dadi baku iku manawa varian iku kerep dianggo ing papan-papan umum utawa ing wacana umum. Panyiptaning basa baku prèskriptif lumantar kabutuhan marang katunggalan nasional (budaya, pulitik, lan sosial) saéngga butuh varian basa kang dibakokaké lan dhedhasar kasarujukan. Basa baku adaté nonjolaké:
 Bausastra kang diakoni (éjaan lan kosatembung baku)
 Paramasastra kang diakoni
 Pangucap baku (tuturan dhidhikan)
 Bebadan basa kang nemtokaké aturaning panganggoning basa; contoné Académie française utawa Real Academia Española
 Status (légal) mawa undhang-undhang (racaké minangka basa resmi)
 Panganggo ing papan umum kang tumama (ing pangadilan, bebadan lègislatif, sekolah)
 Kanon sastra
 Tuturan sarwa guna
 Turutan kang kaloka lan tinampa ing masarakat
 Cacah jiwa
 Tuturan kang dianggo ing siyaran lan médhia pawarta

Rujukan 

Basa
Warna lan gagrag basa
Linguistik
Sosiolinguistik
Basa baku